Jandarmii clujeni au intervenit blocând accesul în curtea Institutului de Oncologie din Cluj-Napoca, unde premierul Viorica Dăncilă a intrat pe o ușă laterală, iar peste 100 de protestatari au fugit în direcția intrării respective, transmite Mediafax.

Premierul Viorica Dăncilă a ajuns la Institutul de Oncologie din Cluj-Napoca, dar a intrat pe o curte laterală, deoarece la intrarea principală se adunaseră peste 100 de protestatari.





Când au aflat că premierul a ajuns în spital pe o cale de acces laterală, protestatarii au fugit în direcția acesteia, strigând „Demisia”, „Jos Guvernul”, „Noi nu vrem să fim conduși de hoți” și „Ne e silă de Dăncilă”.





Unul dintre protestatari a aruncat în direcția premierului cu un sul de hârtie igienică.





Jandarmii au intervenit și au blocat accesul în curte.





De asemenea, la intrarea din față a Institutului Oncologic Cluj-Napoca, jandarmii au încercat să confiște un banner de la un protestatar, însă s-a produs o busculadă, iar persoanele prezente au huiduit și au scandat „Jandarmeria apără hoția", sărind în apărarea acestuia.





În cele din urmă, jandarmii i-au lăsat bannerul proprietarului.





Protestatarii s-au împărțit în două grupuri pentru a supraveghea toate ieșirile din curtea Institutului, iar o asistentă a afișat la un geam un banner cu mesajul „Condiții decente de muncă, locuri de muncă".



